Агенцијата за заштита на правото на слободен пристап до информациите од јавен карактер, врз основа на член 109 став 13 од Законот за општата управна постапка („Службен весник на Република Македонија“ бр. 124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Б. И. од Скопје, поднесена против Решение на Министерството за култура и туризам, по предметот Барање за пристап до информации од јавен карактер, на 28.07.2025 година, го донесе следното:

**Р Е Ш Е Н И Е**

1. Жалбата изјавена од Б. И. од Скопје, поднесена против Решение на Министерството за култура и туризам бр.Уп1 03-21 од 10.07.2025 година, заведена во Агенцијата под бр. 08-94 на 18.07.2025 година, по предметот Барање за пристап до информации од јавен карактер, **СЕ УВАЖУВА.**
2. Решението на Имателот на информации бр.Уп1 03-21 од 10.07.2025 година **СЕ ПОНИШТУВА**
3. **СЕ ЗАДОЛЖУВА** Имателот на информации да му ги достави бараните информации на Барателот на начин и во форма наведени во Барањето.
4. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Б. И. од Скопје, како што е наведено во Жалбата, на 04.02.2025 година поднел Барање за пристап до информации од јавен карактер до Министерството за култура и туризам, со кое побарал по е-маил да му се достави препис од следната информација:

“Скенирани примероци од следните документи:

Бр.24-830/1

Бр.24-830/2

Бр.24-830/3“

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и донесе Решение бр.08-94 од 26.03.2025 година со кое **ЈА УВАЖИ и предметот го врати на повторно постапување пред првостепениот орган**, со укажување како да постапи.

Имателот на информации не го спроведе наведеното Решение на Агенцијата, ниту достави до Агенцијата известување за истото.

Поради неспроведување на Решението на Агенцијата, Барателот на информации на 17.04.2025 година повторно поднесе Жалба до Агенцијата, заведена во Агенцијата под бр.08-94.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и донесе Решение бр.08-94 од 02.05.2025 година со кое истата **ја уважи,** **Решението на Имателот на информации го поништи и го задолжи Имателот на информации на Барателот да му ги достави бараните информации на начин и во форма наведени во Барањето**.

Имателот на информации на 13.05.2025 година до Агенцијата достави емаил, заведен во Агенцијата под бр.08-94, во кој е наведено: „...бараната информација со допис бр.УП1 03-21 од 07.05.2025 година е доставена од страна на Секторот за издавачка дејност за што е подготвено решение во прилог со доставените информации кое се чека на потпис од страна на министерот за култура и туризам“.

Незадоволен од Решението на Имателот на информации, Барателот на информации на 03.06.2025 година до Агенцијата повторно поднесе Жалба, заведена во Агенцијата под бр.08-94.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата истата и со Решение бр.08-94 од 17.06.2025 година со кое истата **ја уважи,** **Решението на Имателот на информации го поништи и го задолжи Имателот на информации на Барателот да му ги достави бараните информации на начин и во форма наведени во Барањето**.

Имателот на информации до Агенцијата по електорнски пат на 10.07.2025 година достави Решение бр.УП1 03-21 од 10.07.2025 година со кое Барањето на Барателот се одобрува, заведен во архивата на Агенцијата со бр.08-94. Во Решението е наведено: „Министерството, преку Секторот за издавачка дејност, утврди дека наведените документи претставуваат интерни акти и соржат податоци кои, според важечката регулатива, спаѓаат под исклучоците од правото на слободен пристап до информации. Конкретно, документите содржат лични податоци на подносителите на пријавите, информации за постапки кои се се уште во тек...Министерството спроведе т.н. „тест на штетност“, согласно член 6 став (3) од Законот, со кој се оценува дали јавниот интерес за обајвување е поголем од ризикот од штета. По спроведениот тест на штетност, беше утврдено дека обезбедувањето пристап до бараните документи, во целост, би предизвикало сериозна повреда на интересите заштитени со член 6 став (1) алинеи 2, 4 и 5 од Законот...“.

Незадолен од наведеното Решение, Барателот на информации на 18.07.2025 година повторно поднесе Жалба до Агенцијата, заведена во Агенцијата под бр.08-94.

Агенцијата со електронски допис бр.08-94 од 21.07.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации до Агенцијата на 22.07.2025 година го достави повторно Решението бр.УП1 03-21 од 10.07.2025 година.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата истата **ја уважи,** **Решението на Имателот на информации го поништи и го задолжи Имателот на информации на Барателот да му ги достави бараните информации на начин и во форма наведени во Барањето**.

По разгледувањето на Жалбата и сите списи во врска со предметот, Агенцијата утврди дека, постапувајќи по предметното Барање за информации од јавен карактер, Имателот на информации не постапил правилно и во целост согласно Законот за слободен пристап до информации од јавен карактер, со тоа што носи Решение за одобрување на пристапот, а во образложение всуштност го одбива пристапот до бараната информација, согласно член 6 став 1 алинеја 2, 4 и 5 од Законот за слободен пристап до информации од јавен карактер.

Имателот на информации во образложението на оспореното Решение го спомнува Тестот на штетност, но не го образложува детално, и не наведува кои се штетните последици кои би настапиле со доставувањето на бараната информација.

Во овој контекст, Агенцијата му укажува на Имателот на информации дека е должен да има предвид дека исклучоците не се апсолутни, на што укажува и одредбата од член 6 став 3 од Законот за слободен пристап до информации од јавен карактер, според која: „По исклучок од ставот 1 на овој член имателите на информации ќе одобрат пристап до информација, по задолжително спроведениот Тест на штетност, со кој ќе се утврди дека со објавувањето на таквата информација последиците врз интересот што се заштитува се помали од јавниот интерес утврден со закон што би се постигнал со објавувањето на информацијата“. Исто така, согласно одредбата од став (4) од горенаведениот член, ако документот или негов дел содржи информации од ставот (1) на овој член, што можат да се одвојат од документот без притоа да се загрози неговата безбедност, имателот на информации ги одвојува тие информации од документот и го известува барателот за содржината на останатиот дел од документот.

Агенцијата му укажува на Имателот на информации дека при правилно спроведување на Тест на штетност ќе се утврди дека со објавувањето на таквата информација последиците врз интересот кој се заштитува се помали од јавниот интерес утврден со закон што би се постигнал со објавувањето на информацијата.

Согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“ и согласно член 10 став (1) од истиот Закон, е должен да ја информира јавноста со објавување на податоци од негова надлежност, и други информации кои произлегуваат од надлежноста и работата на имателот на информацијата. Со давање на бараните податоци нема да настане штета за Имателот на информации. Преку давањето на бараните информации ќе се обезбеди поголема транспарентност и отчетност на работата на Имателот на информации, за начинот на кој се трошат јавните пари, односно парите на граѓаните и ќе се овозможи остварување на јавниот интерес.

Во конкретниот случај, Имателот на информации со донесеното Решение, на Барателот не му ги доставил бараните информации во целост, односно не му ги доставил прилозите кои се составен дел на побараните информации, поради што Имателот на информации е должен да постапи согласно укажувањата на Агенцијата да донесе Решение со кое ќе го уважи Барањето и на барателот ќе му ги достави во целост бараните информации, **на начин и во форма наведени во Барањето**.

 Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**